Oficiālais Vēstnesis L 165 , 04/07/1996 Lpp. 0040 - 0042



Komisijas Lēmums (1996. gada 21. jūnijs), ar ko groza I pielikuma 7. nodaļu Padomes Direktīvā 92/118/EEK, ar kuru nosaka dzīvnieku veselības un sabiedrības veselības prasības, kas reglamentē to produktu tirdzniecību un importu Kopienā, kuri nav pakļauti minētajām prasībām, kas noteiktas īpašos Kopienas noteikumos, kuri minēti Direktīvas 89/662/EEK A pielikuma I nodaļā, un attiecībā uz patogēniem – Direktīvā 90/425/EEK (Dokuments attiecas uz EEZ) (96/405/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 17. decembra Direktīvu 92/118/EEK, ar ko nosaka dzīvnieku veselības un sabiedrības veselības prasības attiecībā uz to produktu tirdzniecību un importu Kopienā, kuri nav pakļauti šādām prasībām, kas noteiktas īpašos Kopienas noteikumos, kuri minēti Direktīvas 89/662/EEK A pielikuma I nodaļā, un attiecībā uz patogēniem – Direktīvā 90/425/EEK [1], kurā jaunākie grozījumi izdarīti ar Lēmumu 96/340/EK [2], un jo īpaši tās 15. panta otro daļu, tā kā noteikto noteikumu piemērošana ir radījusi zināmas grūtības dzīvnieku izcelsmes asiņu un asins produktu, kas nav paredzēti lietošanai pārtikā, importēšanā; tā kā jānosaka sīkāki noteikumi attiecībā uz dzīvnieku izcelsmes asins produktu dažādajām kategorijām; tā kā skaidrības labad jāpārstrādā Direktīvas 92/118/EEK I pielikuma 7. nodaļa; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠĀDU LĒMUMU. 1. pants Direktīvas 92/118/EEK I pielikuma 7. nodaļu aizstāj ar šā lēmuma pielikumu. 2. pants Šo lēmumu piemēro no 1996. gada 1. jūlija. 3. pants Šis lēmums ir adresēts dalībvalstīm. Briselē, 1996. gada 21. jūnijā Komisijas vārdā — Komisijas loceklis Franz Fischler [1] OV L 62, 15.3.1993., 49. lpp. [2] OV L 129, 30.5.1996., 35. lpp. -------------------------------------------------- PIELIKUMS "7. NODAĻA Nagaiņu un mājputnu asinis un asins produkti (izņemot zirgu dzimtas dzīvnieku serumu) I. Svaigas asinis un asins produkti, kas paredzēti lietošanai pārtikā A. Tirdzniecība 1. Tirdzniecība ar svaigām nagaiņu un mājputnu asinīm, kas paredzētas lietošanai pārtikā, ir pakļauta dzīvnieku veselības nosacījumiem, ko piemēro tirdzniecībā ar svaigu gaļu, ievērojot Padomes Direktīvas 72/461/EEK [1], 91/494/EEK [2] vai 91/495/EEK [3]. 2. Tirdzniecība ar asins produktiem, kas paredzēti lietošanai pārtikā, ir pakļauta dzīvnieku veselības nosacījumiem, kas noteikti šīs direktīvas 11. nodaļā. B. Importēšana 1. Importēt svaigas mājdzīvnieku nagaiņu asinis, kas paredzētas lietošanai pārtikā, ir aizliegts, ievērojot Padomes Direktīvu 72/462/EEK. Importējot svaigas mājputnu asinis, kas paredzētas lietošanai pārtikā, jāievēro dzīvnieku veselības nosacījumi, kas noteikti Direktīvā 91/494/EEK. Importējot svaigas audzētu medījumdzīvnieku asinis, kas paredzētas lietošanai pārtikā, jāievēro dzīvnieku veselības nosacījumi, kas noteikti šā pielikuma 11. nodaļā. 2. Importējot asins produktus, kas paredzēti lietošanai pārtikā, tostarp tos, kuri minēti Padomes Direktīvā 77/99/EEK [4], jāievēro dzīvnieku veselības nosacījumi, ko piemēro gaļas produktiem, ievērojot Direktīvu 72/462/EEK un šo direktīvu, neierobežojot noteikumus par pārstrādātu dzīvnieku proteīna produktiem, kuru pamatā ir asinis, kas minēti šā pielikuma 6. nodaļā. II. Svaigas asinis un asins produkti, kas nav paredzēti lietošanai pārtikā A. Definīcijas Šajā punktā izmanto turpmāk šādas definīcijas: asinis - nesadalītas asinis, ko definē kā neliela riska materiālu Direktīvas 90/667/EEK nozīmē; asins produkti - asins daļas, kam var būt veikta apstrāde, kas nav noteikta Direktīvā 90/667/EEK, vai - asinis, kam veikta apstrāde, kas nav noteikta Direktīvā 90/667/EEK; produkti, ko izmanto in vitro diagnozei - iesaiņots produkts, kas ir gatavs, lai to lietotu tiešais lietotājs, un kurā ir asins produkts, un ko izmanto kā reaģentu, reaģentproduktu, kalibrētāju, komplektu vai jebkādu citu sistēmu, lietojot to vienu pašu vai kombinējot, kas paredzēts izmantošanai in vitro, lai pārbaudītu cilvēku vai dzīvnieku izcelsmes paraugus, izņemot ziedotus orgānus vai asinis, tikai vai galvenokārt nolūkā diagnosticēt fizioloģisko stāvokli, veselības stāvokli, slimību vai ģenētisku novirzi no normas vai lai noteiktu drošumu un saderību ar reaģentiem; laboratorijas reaģents - iesaiņots produkts, kas ir gatavs, lai to lietotu tiešais lietotājs, un kurā ir asins produkts, un ko paredzēts izmantot laboratorijā kā reaģentu vai reaģentproduktu, lietojot to vienu pašu vai kombinējot; pilna apstrāde - termiska apstrāde 65 °C temperatūrā vismaz trīs stundas, pēc tam veicot efektivitātes pārbaudi, vai - apstarošana ar 2,5 megaradiem vai ar gamma stariem, pēc tam veicot efektivitātes pārbaudi, vai - pH līmeņa mainīšana, divas stundas izturot pH 5, pēc tam veicot efektivitātes pārbaudi, vai - apstrāde, kas paredzēta šā pielikuma 4. nodaļā, vai - jebkura cita apstrāde vai process, kas jānosaka saskaņā ar 18. pantā noteikto procedūru. B. Tirdzniecība Tirdzniecība ar asinīm un asins produktiem ir pakļauta dzīvnieku veselības nosacījumiem, kas noteikti šīs direktīvas II nodaļā, un nosacījumiem, kas noteikti Direktīvā 90/667/EEK. C. Importēšana 1. Importējot asinis, jāievēro veterinārsanitārās prasības, kuras noteiktas šā pielikuma 10. nodaļā. 2. a) Asins produktu importēšana ir atļauta ar noteikumu, ka katram sūtījumam ir pievienots sertifikāts, kura veids jānosaka, ievērojot 18. pantā noteikto procedūru, un kurā apliecināts, ka: - produktu izcelsme ir trešajā valstī, kur vismaz 24 mēnešus nav reģistrēts neviens saslimšanas gadījums ar mutes un nagu sērgu, 12 mēnešus nav reģistrēts neviens saslimšanas gadījums ar vezikulāro stomatītu, cūku vezikulāro slimību, govju mēri, sīko atgremotāju mēri, Rifta ielejas drudzi, infekciozo katarālo drudzi, Āfrikas zirgu mēri, klasisko cūku mēri, Āfrikas cūku mēri, Ņūkāslas slimību vai putnu mēri attiecībā pret to uzņēmīgajām sugām un kur vismaz 12 mēnešus nav veikta vakcinācija pret minētajām slimībām. Veterinārais sertifikāts var būt aizpildīts saskaņā ar dzīvnieku sugu, no kuras iegūti asins produkti, vai - asins produktu gadījumā, kas iegūti no liellopiem, to izcelsme ir trešās valsts apgabalā, kas atbilst pirmajā ievilkumā izklāstītajiem nosacījumiem un no kura ir atļauts ievest liellopus, to svaigu gaļu vai to spermu, ievērojot Kopienas tiesību aktus. Asinīm, no kā izgatavo tādus produktus, jābūt no liellopiem, kuri ir no tā trešās valsts apgabala, un tās jāievāc: - lopkautuvēs, kas apstiprinātas saskaņā ar Kopienas tiesību aktiem, vai - lopkautuvēs, ko apstiprina un pārrauga trešās valsts kompetentās iestādes. Komisijai un dalībvalstīm jābūt informētām par tādu lopkautuvju adresi un apstiprinājuma numuru, vai - asins produktu gadījumā, kas iegūti no liellopiem, ka tiem ir veikta pilna apstrāde, kura garantē, ka nav pirmajā ievilkumā minēto liellopu slimību ierosinātāju, vai - asins produktu gadījumā, kas iegūti no liellopiem, ka tie atbilst nosacījumiem, kuri noteikti šā pielikuma 10. nodaļā. Tādos gadījumos iesaiņojumu uzglabāšanas laikā atvērt nedrīkst, un pārstrādes uzņēmumam jāveic attiecīgo produktu pilna apstrāde. b) Īpašos nosacījumus attiecībā uz produktu importēšanu, kas paredzēti in vitro diagnozei un laboratorijas reaģentiem, vajadzības gadījumā nosaka saskaņā ar 18. pantā noteikto procedūru. III. Vispārīgi noteikumi Sīki izstrādātus noteikumus šīs nodaļas piemērošanai vajadzības gadījumā pieņem saskaņā ar 18. pantā noteikto procedūru." [1] OV L 302, 31.12.1972., 24. lpp. [2] OV L 268, 24.9.1991., 35. lpp. [3] OV L 268, 24.9.1991., 41. lpp. [4] OV L 302, 31.12.1972., 28. lpp. --------------------------------------------------